REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/344-15

28. jul 2015. godine

B e o g r a d

ZAPISNIK

39. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 28. JULA 2015. GODINE

Sednica je počela u 9.00 časova.

Sednicom je predsedavao Milutin Mrkonjić, predsednik Odbora.

Sednici su prisustvovali članovi Odbora: Zoran Bojanić, Milan Kovačević, Zoran Milekić, Mujo Muković, dr Vladimir Orlić i Vučeta Tošković.

Sdnici su prisustvovali zamenici članova Odbora: Momo Čolaković (zamenik Konstantina Arsenovića), Ivana Stojiljković (zamenik dr Vladimira Orlića) i Dragan Aleksić (zamenik Katarine Rakić).

Sednici nisu prisustvovali članovi Odbora: Branka Bošnjak, Jovica Jevtić, Dragan Jovanović, Jovan Marković, Saša Mirković, Suzana Spasojević, Goran Ćirić i Slobodan Homen, niti njihovi zamenici.

Sednici su prisustvovali iz Ministarstva građevinarstva, saobraćaja i infrastrukture: Saša Stojanović, pomoćnik ministra, Damir Ledenčan, samostalni savetnik i Danijela Đikanović, samostalni savetnik.

Odbor je jednoglasno, u skladu sa predlogom predsednika Odbora, usvojio sledeći:

**D n e v n i r e d**

1. Razmatranje Predloga zakona oprevozu tereta u drumskom saobraćaju, koji je podnela Vlada (broj 344-1851/15 od 17.07.2015. godine);
2. Razmatranje Predloga zakona o prevozu putnika u drumskom saobraćaju, koji je podnela Vlada (broj 344-1910/15 od 24.07.2015. godine);
3. R a z n o.

Prva tačka dnevnog reda **- Razmatranje Predloga zakona o prevozu tereta u drumskom saobraćaju**

Na početku uvodnog izlaganja, pomoćnik ministra Saša Stojanović, je istakao da su razlozi za donošenje ovog zakona, između ostalog, sadržani u potrebi da se izvrši usaglašavanje sa propisima i direktivama EU. Obaveza naše zemlje je da do 1. januara 2018. godine kada počinje da se primenjuje Povelja kvaliteta, imamo usaglašen tekst da bismo mogli da koristimo sve benefite Međunarodnog transportnog foruma. Kroz odredbe ovog zakona i kroz usaglašavanje sa EU uvedeni su neki novi instituti koje će preduzeća i pravna lica morati da ispunjavaju. Neki od njih su poslovni ugled pravnog lica, finansijska stabilnost, stvarno i stabilno sedište, određen broj vozača itd. Ovi instituti su bitni da bi se jasno definisali uslovi za obavljanje ove delatnosti a omogućiće i našoj transportnoj privredi da bude konkurentnija. Pored navedenog, intencija predlagača je i suzbijanje sive ekonomije i liberalizacija tržišta. Odredbama ovog zakona i kategorije preduzetnika, koje do sada nisu mogle da se bave međunarodnim transportom dobiće tu mogućnost. Takođe, ukinuta je obaveza koja kao uslov za bavljenjem transportom nalaže trogodišnje iskustvo u deltnosti. Velika novina je uvođenje licenci, koje će važiti kako za međunarodni tako i za domaći transport. Predviđeno je zakonsko rešenje da imaoci domaće licence mogu na prostoru bivše zajedničke države da obavljaju transport tereta bez potrebe da imaju međunarodnu licencu. Za slučaj vanrednih situacija, predviđna je mogućnost recipročnih mera u odnosu na mere koje su preduzete prema našim transporterima u inostranstvu. U zakonu je navedeno i kako se vrši sistem raspodele dozvola u međunarodnom transportu, a rešen je i problem nestašica dozvola po kontigentima. Pred kraj izlaganja, predstavnik Ministarstva je naglasio da je transport tereta u drumskom saobraćaju vrlo kompleksna delatnost koja mora da se prati na dnevnom nivou, i potrebno je da propisi budu relaksirani kako bi se pravile nužne izmene kad god se pojave neki problemi u transportu. Iz tog razloga način raspodele dozvole nije ugrađen u tekst zakona kako bi postojala mogućnost pravovremenog reagovanja. Na kraju izlaganja pomoćnik ministra je ukazao da imajući u vidu da je primena ovog zakona predviđena za godinu i po dana, bio i predlog prevoznika da se ograniči i limitira broj vozila koja će dobiti licence sa danom objavljivanja zakona u Službenom glasniku, a koji nije prihvaćeno.

U diskusiji koja je usledila narodni poslanici su konstatovali da Zakon poseduje vrlo visok nivo usklađenosti sa evropskim iskustvima, praksom i standardima i postavili pitanje vezano za eventualne preostale obaveze na planu usklađivanja. Takođe, postavljeno je pitanje vezano za izbor ponuđača u slučaju da postoje i domaća i inostrana ponuda. Pomoćnik ministra, Saša Stojanović je u odgovoru na pitanja poslanika istakao da potpuno usaglašavanje sa EU treba izvršiti do 2018. godine. Kada je o usklađivanju reč, ključna razlika između onoga što predviđa Zakon o prevozu tereta i onoga što predviđa regulativa EU je postojanje određenih vrsta registara. Ti registri su predviđeni, a regulativa će dati dublje obrazloženje šta oni treba da sadrže. Takođe, u međuvremenu je potrebno doneti i oko 17 podzakonskih akata. Predviđeno je da se upravo kroz podzakonske akte izvrši dodatno usklađivanje. Što se tiče pitanja vezanog za izbor ponuđača pomoćnik ministra je objasnio da je to pitanje pravilnika koji reguliše tu oblast. Zakonska odredba kaže da će se samo u situaciji da ne postoji preduzeće u Srbiji koje je osposobljeno za traženu vrstu prevoza, ići na javnu nabavku raspisivanja i angažovanja nekog iz inostranstva.

Na kraju rasprave Odbor je, u skladu sa članom 155. stav 2., Poslovnika Narodne skupštine odlučio, jednoglasno, da predloži Narodnoj skupštini da prihvati Predlog zakona oprevozu tereta u drumskom saobraćaju u načelu.

Za izvestioca Odbora na sednici Narodne skupštine određen je narodni poslanik dr Vladimir Orlić, član Odbora.

U diskusiji su učestvovali. Milutin Mrkonjić, Saša Stojanović, dr Vladimir Orlić i Damir Ledenčan

Druga tačka dnevnog reda - **Razmatranje Predloga zakona o prevozu putnika u drumskom saobraćaju**

Pomoćnik ministra Saša Stojanović je obrazložio i razloge za donošenje Zakona o prevozu putnika u drumskom saobraćaju. Osnovne novine u ovom zakonu su usklađivanje domaćeg zakonodavstva sa propisima EU, suzbijanje sive ekonomije u mnogo većem i ozbiljnijem obimu nego u prevozu tereta, zato što je ona mnogo prisutnija u putničkom saobraćaju, zaštita korisnika prevoza, podizanje nivoa bezbednosti korisnika prevoza i obezbeđivanje kvalitetnije usluge prevoza. Takođe, uvode se licence za međunarodni i domaći prevoz, uslovi stabilnog sedišta, broja vozača, poslovnog ugleda, prvi put je definisan i pojam protivzakonitog prevoza. Pojam nedozvoljenog prevoza, koji će se smatrati nezakonitim, predstavlja svako vozilo u kome se bude nalazilo više od pet lica uključujući i vozača koji nekoliko puta u toku dana, nedelje ili meseca, istim ili sličnim pravcima skuplja putnike koji nisu u srodstvu na autobuskim stanicama i stajalištima. Da bi inspektori mogli da obavljaju svoj posao uvode se nova dokazna sredstva, a to su audio i video zapisi kao i u saobraćajnim prekršajima. To u praksi znači da će inspektor prvo slikati ili napraviti video zapis nekog putničkog vozila koji skuplja putnike, zatim će ga drugi ili treći dan zaustaviti da uzme podatke i nakon što utvrdi da putnici nisu u srodstvu podneće prijavu, a sud će napokon imati sve relevantne dokaze da putnici zaista nisu srodnici i da je vlasnik tog prevoza u proteklom periodu na određenom pravcu prevozio punike. Ove mere će zajedno sa ostalim omogućiti da se država ozbiljnije pozabavi navedenim problemom. Takođe, ovim zakonom se uvodi licenca za autobuske stanice, a ukida se mogućnost da autobuska stanica koja je u zakupu može da obavlja delatnost autobuskih stanica i tako naplaćuje sve prinadležnosti. Pored toga, odredbama ovog zakona će se sprečiti divljanje cena staničnih usluga pa se kao do sada u nekim slučajevima neće dešavati da peronska karta bude skuplja od vozne karte. Autobuske stanice će imati propisanu cenu na osnovu kvalifikovanih i kvantifikovanih kriterijuma. Uvodi se institut podvozara koji postoji i u inostranstvu, što predstavlja mogućnost da strana država zajedno angažuje svog i našeg prevoznika koji će faktički biti njegov podizvođač. Takođe, istaknuto je i da se ovim zakonom otvara mogućnost kooperacije na domaćim linijama, produžavaju rokovi i smanjuju administrativne zabrane prevoznicima. Na kraju obrazlaganja ovog predloga zakona, Danijela Đikanović predstavnik Ministarstva, je dodala da u vanlinijskom prevozu do sada nisu postojala kontrolna dokumenta koja država može da kontroliše odnosno izdaje već su postojala samo kontrolna dokumenta koja prevoznik sam popunjava, pa je to stvaralo mogućnosti za nezakoniti prevoz što će donošenjem ovog zakona biti sankcionisano.

Nakon kraće diskusije u kojoj su se narodni poslanici pohvalno izrazili o ovom predlogu zakona zbog toga što on na operativan način tretira probleme u lokalnoj samoupravi, Odbor je u skladu sa članom 155. stav 2., Poslovnika Narodne skupštine, odlučio, jednoglasno, da predloži Narodnoj skupštini da prihvati Predlog zakona o prevozu putnika u drumskom saobraćaju u načelu.

Za izvestioca Odbora na sednici Narodne skupštine određen je narodni poslanik dr Vladimir Orlić, član Odbora.

U diskusiji su učestvovali: Milutin Mrkonjić, Saša Stojanović, Danijela Đikanović, Milan Kovačević, Vučeta Tošković i Zoran Bojanić.

**\***

**\* \***

Na sednici je vođen tonski zapis.

Sednica je zaključena u 10.00 časova.

SEKRETAR ODBORA PREDSEDNIK ODBORA

Biljana Ilić Milutin Mrkonjić